CELEX: 32012D0253
Language: mt
Date: 2012-05-10 00:00:00
Title: 2012/253/UE: Deċiżjoni ta’ Implimentazzjoni tal-Kummissjoni tal- 10 ta’ Mejju 2012 li temenda l-Anness II mad-Direttiva tal-Kunsill 2004/68/KE fir-rigward tal-kriterji ġenerali biex territorju jkun jista’ jitqies li hu ħieles mill-bluetongue (notifikata bid-dokument numru C(2012) 2978)  Test b’relevanza għaż-ŻEE

12.5.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 125/51
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-10 ta’ Mejju 2012
   li temenda l-Anness II mad-Direttiva tal-Kunsill 2004/68/KE fir-rigward tal-kriterji ġenerali biex territorju jkun jista’ jitqies li hu ħieles mill-bluetongue
   (notifikata bid-dokument numru C(2012) 2978)
   (Test b’relevanza għaż-ŻEE)
   (2012/253/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2004/68/KE tas-26 ta’ April 2004 li tistabbilixxi r-regoli tas-saħħa tal-annimali għall-importazzjoni lejn u t-tranżitu fil-Komunità għal ċerti annimali ungulati ħajjin, u temenda d-Direttivi 90/426/KEE u 92/65/KEE u tħassar id-Direttiva 72/462/KEE (1), u b’mod partikolari l-Artikolu 13(2)(b) tagħha,
   Billi:
   
               (1)
            
            
               Id-Direttiva 2004/68/KE tistabbilixxi r-rekwiżiti tas-saħħa tal-annimali għall-importazzjoni u t-tranżitu mill-Unjoni ta’ annimali ungulati ħajjin tal-ispeċijiet elenkati fl-Anness I magħha.
            
         
               (2)
            
            
               Skont dik id-Direttiva, l-importazzjoni ta’ annimali ungulati ħajjin lejn l-Unjoni u t-tranżitu tagħhom minnha għandha tiġu awtorizzata biss minn pajjiżi terzi li jidhru fil-lista jew listi li għandhom jitfasslu jew jiġu emendati skont il-proċedura msemmija fihom.
            
         
               (3)
            
            
               L-importazzjonijiet ta’ annimali ungulati ħajjin fl-Unjoni, għandhom jitħallew biss jekk il-pajjiż terz awtorizzat jipprovdi garanzija li l-annimali jkunu ġejjin minn territorju ħieles mill-mard, skont il-kriterji bażiċi ġenerali elenkati fl-Anness II mad-Direttiva 2004/68/KE u fejn għandu jiġi pprojbit id-dħul ta’ annimali mlaqqmin kontra l-mard elenkat f’dak l-Anness.
            
         
               (4)
            
            
               Il-bluetongue hija mniżżla fl-Anness II mad-Direttiva 2004/68/KE. Skont dak l-Anness, għall-ispeċijiet tal-annimali kollha barra minn dawk tal-familja Suidae, il-kundizzjonijiet biex territorju jitqies li hu ħieles mill-bluetongue huma li l-ebda każ tal-marda ma kien reġistrat u ma sarx tilqim tul l-aħħar 12-il xahar, b’kontroll xieraq tal-popolazzjoni ta’ Culicoides.
            
         
               (5)
            
            
               Reċentement, bħala riżultat ta’ żviluppi teknoloġiċi ġodda, saru disponibbli “vaċċini inattivati” kontra l-bluetongue li ma jippreżentawx ir-riskju ta’ ċirkolazzjoni lokali mhux mixtieqa tal-vajrus tal-vaċċin għal bhejjem, nagħaġ u mogħoż mhux imlaqqmin. Attwalment jeżisti qbil ġenerali li t-tilqim b’vaċċini inattivati huwa l-għodda preferuta għall-kontroll tal-bluetongue u għall-prevenzjoni ta’ mard kliniku f’annimali bħal dawn fl-Unjoni.
            
         
               (6)
            
            
               Għalhekk, id-Direttiva tal-Kunsill 2000/75/KE tal-20 ta’ Novembru 2000 li tistabbilixxi dispożizzjonijiet speċifiċi għall-kontroll u l-eradikazzjoni tal-bluetongue (2) reċentement ġiet emendata mid-Direttiva 2012/5/UE tal-Parlament u tal-Kunsill (3), biex tipprevedi l-użu ta’ vaċċini inattivati fil-partijiet kollha tal-UE.
            
         
               (7)
            
            
               Minħabba s-sitwazzjoni epidemjoloġika li qed tevolvi fir-rigward tal-bluetongue, u biex ikun hemm konformità mal-istandards tal-Organizzazzjoni Dinjija għas-Saħħa tal-Annimali (OIE), ir-Regolament tal-Kummissjoni (KE) Nru 1266/2007 tas-26 ta' Ottubru 2007 dwar regoli implimentattivi għad-Direttiva tal-Kunsill 2000/75/KE fir-rigward tal-kontroll, tal-immonitorjar, tas-sorveljanza u tar-restrizzjonijiet f’dak li għandu x’jaqsam mal-movimenti ta’ ċerti annimali ta’ speċi suxxettibbli għall-bluetongue (4) ġie emendat reċentement. Konsegwentement, l-istandards tal-UE jirrikjedu li, biex territorju jitqies li hu ħieles mill-bluetongue ma jkunx hemm fih ċirkolazzjoni tal-vajrus għal perjodu minimu ta’ sentejn. Il-perjodu ta’ 12-il xahar imsemmi fl-Anness II mad-Direttiva 2004/68/KE għandu jiġi emendat skont dan.
            
         
               (8)
            
            
               Id-Direttiva 2000/75/KE u r-Regolament (KE) Nru 1266/2007 japplikaw għal movimenti fl-Unjoni stess ta’ annimali ungulati ħajjin ta’ speċijiet suxxettibbli għall-bluetongue. Huwa xieraq li l-kriterji bażiċi ġenerali biex territorju ta’ pajjiż terz jitqies li hu ħieles mill-bluetongue, kif inhu stipulat fl-Anness II mad-Direttiva 2004/68/KE, jiġu allinjati mar-rekwiżiti applikabbli fl-Unjoni.
            
         
               (9)
            
            
               L-Anness II mad-Direttiva 2004/68/KE għandu għalhekk jiġi emendat skont dan.
            
         
               (10)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Fl-Anness II mad-Deċiżjoni 2004/68/KE, l-annotazzjoni għall-bluetongue tinbidel b’dan li ġej:
   
      
                  “Il-bluetongue
               
               
                  ma nstab l-ebda każ tal-marda u ma sarx tilqim tul l-aħħar 24 xahar, b’kontroll xieraq tal-popolazzjoni ta’ Culicoides
                  
               
               
                  L-ispeċijiet kollha barra minn dawk tal-genera Bos, Bison, Bubalus, Ovis u Capra u tal-familja Suidae”
               
            
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, l-10 ta’ Mejju 2012.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 139, 30.4.2004, p. 321.
   
      (2)  ĠU L 327, 22.12.2000, p. 74.
   
      (3)  ĠU L 81, 21.3.2012, p. 1.
   
      (4)  ĠU L 283, 27.10.2007, p. 37.